Raförninn ehf

EHÍ - Spennandi námskeið á haustönn
2018-11-10 - 2019-02-23 | Endurmenntun HÍ, Dunhagi 7, Reykjavik, Iceland
Endurmenntun HÍ er alltaf með fjölbreytt úrval góðra námskeiða og lengri námsbrauta. Það er uppbyggjandi að huga að gagnlegu og skemmtilegu námi 🙂
Þeir sem ætla í umfangsmeira nám hafa gagn af að læra akademísk vinnubrögð, hvort sem langt er liðið frá því síðast var sest á skólabekk eður ei, og ef stefnt er á nám í einhverskonar tæknigrein getur verið gott að dusta rykið af stærðfræðinni.
Skapandi samskipti og færni í tjáningu er frábært að kynna sér, hvort tveggja er mikilvægt í starfi, námi og bara í lífinu almennt.
Fólk sem er að taka að sér stjórnunarstörf getur undirbúið sig með námskeiðinu Stjórnun fyrir nýja stjórnendur og þeir sem þegar eru í stjórnunarstöðum gætu örugglega haft gagn af að kynna sér greiningu ferla og ferlastjórnun. Svo þurfa allir, í hvaða starfi sem er, að huga að vellíðan og velgengni í starfi.
Gæðastjóri Rafarnarins getur ekki stillt sig um að benda á námskeið um verkfærakistu Google, enda segja sumir að hún láti Google vin sinn um að stjórna lífi sínu 😉
Margir hafa örugglega áhuga á að ná betri tökum á ensku talmáli. Flest skiljum við ensku ágætlega og getum skrifað texta en að tala málið af öryggi, í vinnu og frítíma, getur verið allt annar handleggur.
Þegar enskan er komin er upplagt að leggjast í ferðalög og þá getur t.d. verið gaman að fá leiðsögn um hvernig hægt er að upplifa ævintýraeyjuna Tenerife á einstakan hátt. Á Tenerife og fleiri stöðum erlendis má oft sjá vindmyllur sem framleiða rafmagn og einhverja langar örugglega til að fræðast um hvernig fólk beislar jafnt suðræna vinda sem rammíslenskt rok til orkuvinnslu! Erlendis eru líka grafnir gimsteinar úr jörð og þessi glitrandi undur náttúrunnar heilla marga með fegurð sinni, verðmæti og sögu sem stundum er falleg en stundum ofbeldisfull og jafnvel blóði drifin.
Svo er líka hægt að leggja áherslu á Ísland og íslenskuna, t.d. með námskeiðunum Íslensk öndvegisljóð, Íslensk fatasaga og uppruni lopapeysunnar og Skrif…andi sem bendir á leiðir til að skrifa sér til gamans og opna fyrir flæði og hugmyndir.
Margar athafnakonur á besta aldri eru í lesendahópi Arnartíðinda og til að halda orku og gleði gæti sá hópur t.d. kíkt á námskeið sem leggur áherslu á fæðu og flóru fyrir hraustan líkama og heilbrigða sál. Jóga hefur líka gefist mörgum vel, bæði fyrir líkama og sál, og sumir færa rök fyrir því að örveruflóra líkamans hafi veruleg áhrif á sálarástandið.
Þetta eru nokkur dæmi um það sem verður í boði hjá EHÍ á haustmisseri 2018 en ótalmargt fleira er á dagskránni.

Myndgreining Hjartaverndar - Opið hús!
2018-11-09 17:00 - 20:00 UTC | Hjartavernd, Holtasmári 1, Kópavogur, 201, Iceland
Kæra myndgreiningarfólk!
Röntgendagurinn nágast óðfluga og af því tilefni verður opið hús hjá Myndgreiningu Hjartaverndar, föstudaginn 9. nóvember næstkomandi.
Myndgreining Hjartaverndar hóf nýlega almenna myndgreiningarþjónustu sem byggir á grunni myndgreiningar í Hjartavernd þar sem í tæplega tvo áratugi hefur farið fram myndgreining, aðallega í vísindaskyni.
Í ljósi breyttrar starfsemi hefur húsnæði verið breytt auk þess sem ný tæki hafa verið tekin í notkun m.a. tvíorku tölvusneiðmyndatæki með tveimur röntgenrörum sem býður uppá nýja möguleika í myndgreiningu.
Í boði verða léttar veitingar í föstu og fljótandi formi. Við vonumst til að sem flestir sjái sér fært að mæta til að njóta dagsins með kollegum úr myndgreingargeiranum.
Húsið opnar klukkan 17.
Allir Hjartanlega velkomnir!
Kveðja,
Starfsfólk Myndgreiningar Hjartaverndar

Raförninn - Opið hús!!
2018-10-19 | Raförninn, Suðurhlíð 35, Suðurhlíð 35, Reykjavík, 105
Þá er komið að því! Í ár höldum við októberfest og bjóðum fólki í heimsókn í Suðurhlíð 35, föstudaginn 19. október nk., klukkan 17.
Allir velkomnir – Núverandi, fyrrverandi og tilvonandi viðskiptavinir og samstarfsfólk.
Léttar veitingar í boði, létt skemmtiatriði, léttur fréttaflutningur og léttur og skemmtilegur félagsskapur!
Takið daginn strax frá, því við viljum ekki missa af að hitta ykkur 🙂
Við yrðum þakklát ef þið sem eruð á Facebook vilduð merkja við þar hvort þið reiknið með að mæta en það er bara til að geta betur áætlað veitingar 😉
Við viljum að sjálfsögðu að allir mæti, hvort sem fólk hefur fengið Facebook boð eða frétt af þessu á annan hátt og hvort sem það hefur merkt við að það kæmi eða ekki.
Látið endilega sem flesta vita og það má gjarna undirstrika að það eru allir velkomnir, það er alls ekki nauðsynlegt að hafa fengið einhverskonar boð.
Þeir sem fá boð á viðburðinn á Facebook eru beðnir að senda „invite“ til myndgreiningarfólks og annarra sem tengjast Raferninum á einhvern hátt.

Geislafræðingur - Orkuhúsið
2018-09-25 - 2018-11-11 | Orkuhúsið, Suðurlandsbraut 34, Reykjavík, 108
Í góðum hópi starfsfólks hjá Íslenskri myndgreiningu, í Orkuhúsinu, er pláss fyrir einn geislafræðing í fullt starf.
Fullt starf telst vinna milli kl. 8 og 17, fjóra daga vikunnar.
Frábært tækifæri fyrir skemmtilega fagmanneskju sem langar að vera með í að taka bestu myndir í bænum!
Viðkomandi þarf að geta hafið störf 1. febrúar 2019.
Áhugasamir mega gjarna leita upplýsinga hjá Einfríði í 8608856, einfridur@rontgen.is, eða Arnþóri 8527552, arnthor@rontgen.is

Röntgen Orkuhúsið – Framsækið fyrirtæki í myndgreiningu

Fyrirlestur á LSH - Aukaverkanir geislameðferðar
2018-09-13 15:00 - 17:00
Marcel van Herk er heimsþekktur eðlisfræðingur á sviði eðlisfræði geislameðferðar og hefur stundað rannsóknir og haldið fyrirlestra um allan heim í áratugi.
Í fyrirlestrinum talar Marcel um hvernig hann rannsakar aukaverkanir geislameðferðar með áður óþekktri nákvæmni með hjálp stórra gagnasafna af sneiðmyndum.
Fyrirlesturinn verður haldinn í Skásölum í kjallara Kvennadeildar Landspítala við Hringbraut fimmtudaginn 13. september 2018, kl 15:00
Nánari upplýsingar í auglýsingu…

FG - Framhaldsaðalfundur
2018-06-06 17:00 - 18:00 | Borgartún 6, Borgartún 6, Reykjavík, 105, Iceland
Framhaldsaðalfundur Félags geislafræðinga verður haldinn miðvikudaginn 6. júní 2018
kl. 17.00 – 18.00
í stóra fundarsalnum á 3. hæð í Borgartúni 6, Reykjavík
Fundarefni:
Ákvörðun félagsgjalds
Fjárhagsáætlun
Með kveðju
Stjórn FG
—————————————————
Félag geislafræðinga
Borgartúni 6 – 105 Reykjavík
sími 595 5186
geislar@bhm.is – www.sigl.is

Diplómadagar námsbrautar í geislafræði
2018-05-24 09:00 - 2018-05-25 09:00 | Háskóli Íslands – Stapi, Sæmundargata 2, Reykjavik, 101, Iceland
Segja má að hinn árlegi diplómadagur námsbrautar í geislafræði hafi tvöfaldast því hann spannar tvo daga þetta árið, fimmtudaginn 24. maí nk. og föstudaginn 25. Vekja má athygli á að öllum áhugasömum er velkomið að koma og fylgjast með útskriftarnemum verja verkefni sín, sjá nánar í auglýsingu.
Diplómadagurinn er haldinn í Stapa, Háskóla Íslands

Heilbrigðistæknidagurinn 2018
2018-04-26 13:00 - 17:00 | Háskólinn í Reykjavík, Menntavegur 1, Reykjavík, 101, Iceland
Heilbrigðistækidagurinn 2018 verður fimmtudaginn 26. apríl í Háskólanum í Reykjavík.
Yfirskriftin er „Heimkynni hugsunar og drauma. Framfarir í heila og taugarannsóknum.“
Fyrir heilbrigðistæknideginum standa Heilbrigðistæknifélag Íslands, Landspítali og Háskólinn í Reykjavík.
Heilbrigðistæknidagurinn er öllum opinn, án þátttökugjalds, en fólk er beðið að skrá sig á skraning@ru.is
Sjá nánar á vef Landspítala

Aðalfundur Félags geislafræðinga
2018-04-23 20:00 - 22:00 | Borgartún 6, Borgartún 6, Reykjavík, 105, Iceland
Félag geislafræðinga heldur aðalfund sinn
mánudaginn 23. apríl 2018,
kl. 20:00,
að Borgartúni 6 í Reykjavík
í stóra fundarsalnum á 3. hæð
Vonast er til að sem allra flestir félagsmenn sjái sér fært að mæta.

Atvinna: Geislafræðingur - Orkuhúsið
2018-04-06 - 2018-04-21
Röntgen Orkuhús óskar eftir geislafræðingi í fullt starf, reynsla af tölvusneiðmyndarannsóknum æskileg.
Fullt starf telst vinna milli 8 og 17 fjóra daga vikunnar.
Þyrfti að geta hafið störf sem fyrst.
Umsóknarfrestur er til 20. apríl nk.
Áhugasamir mega gjarnan leita upplýsinga hjá Einfríði í 8608856 eða einfridur@rontgen.is eða Arnþóri 8527552, arnthor@rontgen.is
www.rontgen.is

Íslendingar á ECR 2018
2018-02-28 - 2018-03-04
Hérna er hinn klassíski listi Arnartíðinda yfir Íslendinga sem hefur frést að verði á ECR 2018.

ECR 2018
2018-02-28 - 2018-03-04 | Austria Center Vienna, Bruno-Kreisky-Platz 1, Wien, 1220, Austria
Stærsti viðburður innan myndgreiningar í Evrópu ár hvert er European Congress of Radiology sem haldin er í Vínarborg snemma vors. Ráðstefnan árið 2018 verður dagana 28. febrúar til 4. mars.
Listi yfir íslenskt myndgreiningarfólk sem frést hefur að sé á leið á ECR er hér á raforninn.is
Nánari upplýsingar og skráning eru á vefsíðu ráðstefnunnar.

UT messan 2018
2018-02-02 - 2018-02-03 | Harpa Conference Center, Austurbakka 2, Reykjavík, 101, Iceland
Upplýsingatækni leikur stórt hlutverk í læknisfræðilegri myndgreiningu og UT messan er fínt tækifæri til að sjá það nýjasta í tölvugeiranum. Það besta er að þarna er heilmargt fyrir tæknitröll og tölvugúrúa en líka sýningar og kynningar á „mannamáli“ fyrir almenning.
Úr kynningartexta ráðstefnunnar: „UTmessan er einn stærsti viðburður ársins í tölvugeiranum og hefur verið haldin árlega frá árinu 2011. Tilgangurinn er ekki síst til að sýna almenningi hversu stór og umfangsmikil þessi grein er orðin hér á landi. Á UTmessuna mæta öll helstu tölvu- og tæknifyrirtæki landsins og taka þátt með einum eða öðrum hætti og hvetja þannig fólk til að kynna sér um hvað tölvuiðnaðurinn snýst.“
Nánari upplýsingar og skráning á utmessan.is

Læknadagar 2018
2018-01-15 - 2018-01-19 | Harpa Conference Center, Austurbakka 2, Reykjavík, 101, Iceland
Hinir árlegu Læknadagar standa yfir frá 15. til 19. janúar þetta árið og dagskráin er að vanda metnaðarfull, þéttskipuð fróðlegum og skemmtilegum viðburðum. Í ár á Læknafélag Íslands 100 ára afmæli og nokkrir dagskrárliðir tengjast þeim tímamótum. Aðrar heilbrigðisstéttir en læknar eru einnig hvattar til að sækja dagskrárliði á Læknadögum.
Sjá nánar í frétt Arnartíðinda 10.01.18

Málþing um nýja persónuverndarlöggjöf
2018-01-12 14:00 - 16:00
Þetta málþing er áhugavert fyrir allt heilbrigðisstarfsfólk, ekki síst myndgreiningarfólk með öll okkar bókana-, myndvinnslu- og myndgreymslukerfi! Mjög gott framtak hjá Landspítala og Persónuvernd.
ATHUGIÐ: Til að áætla fjölda er óskað eftir að fólk skrái sig með því að senda póst á skraning@personuvernd.is
Málþinginu verður streymt á vefsíðu Persónuverndar

Jólafundur Félags geislafræðinga
2017-12-14 20:00 - 22:00 | Borgartún 6, Borgartún 6, Reykjavík, 105, Iceland

RSNA 2017
2017-11-26 - 2017-12-01 | McCormick Place, Chicago, McCormick Place, Chicago, IL, United States
Ráðstefna Radiological Society of North America er stærsti viðburðurinn í myndgreiningarheiminum ár hvert. Það er nauðsynlegt fyrir alla úr hópi myndgreiningarfólks að fara a.m.k. einu sinni á RSNA og til þess að halda sér ferskum í starfi er best að fara sem oftast.
Hefðbundinn lista Arnartíðinda yfir íslenskt myndgreiningarfólk á RSNA ráðstefnunni er að finna hér.
Í ár stendur ráðstefnan yfir frá 26. nóvember til 1. desember og þema ráðstefnunnar að þessu sinni er „Explore, Invent, Transform“.
Þessi orð geta átt við margt í síbreytilega faginu okkar en ekki síst gæðamál, þar sem mikilvægt er að kanna stöðuna, finna leiðir til úrbóta og gera breytingar!
Nánari upplýsingar og skráning eru á vefsíðu RSNA.

RSNA listinn 2017
2017-11-13 - 2017-12-02
Hinn árvissi og sívinsæli listi Arnartíðinda yfir íslenskt myndgreiningarfólk á RSNA ráðstefnunni er kominn á vefinn!
RSNA listinn 2017

Námskeið: Auknar kröfur til aðila sem vinna með persónuupplýsingar
2017-11-13 - 2017-11-15 | Endurmenntun HÍ, Dunhagi 7, Reykjavik, Iceland
Ný persónuverndarlöggjöf getur breytt starfsumhverfi heilbrigðisstarfsfólks og er mikilvægt, sérstaklega fyrir stjórnendur, að kynna sér breytingarnar.
Úr kynningartexta námskeiðsins:
„Ný Evrópureglugerð um persónuvernd kemur til framkvæmda í maí 2018 og mun hún umbreyta starfsumhverfi allra sem vinna með persónuupplýsingar. Mjög mikilvægt er að fyrirtæki og stofnanir séu í stakk búin við að standast strangar kröfur hinnar nýju löggjafar, aðlagi starfsemi sína að settum reglum og tryggi einstaklingum þann aukna rétt sem reglugerðin veitir þeim ellegar eiga hættu á háum sektum frá eftirlitsstofnunum í Evrópu.“
Athugið að nokkur námskeið verða haldin, þannig að þó fullbókað sé á einhver námskeið er tækifæri á að komast að seinna.
Nánari upplýsingar og skráning á vefsíðu Endurmenntunar HÍ

Opið hús hjá Raferninum !!
2017-11-10
Við búum til þriðja í Röntgendegi og höfum opið hús föstudaginn 10. nóvember næstkomandi!
Myndgreiningarfólk er velkomið í heimsókn að Suðurhlíð 35 í Reykjavík, hvort sem um er að ræða núverandi, fyrrverandi eða tilvonandi viðskiptavini og samstarfsfólk 🙂
Góðar veitingar verða í boði, eitthvað verður sér til gamans gert og félagsskapurinn að sjálfsögðu frábær!
Húsið opnar kl. 17 og við vonumst til að sjá sem allra flesta.
Með bestu kveðjum frá starfsfólki Rafarnarins.

Námskeið: Vönduð íslenska - tölvupóstar & stuttir textar
2017-10-24 13:00 - 16:00 | Endurmenntun HÍ, Dunhagi 7, Reykjavik, Iceland
Gagnlegt námskeið hjá Endurmenntun HÍ.
Úr kynningartexta námskeiðsins: „Í langflestum tilvikum eru textar samdir til þess að aðrir lesi þá. Nokkur lykilatriði sem hafa verður í huga eru tími, sjálfsöryggi, þekking á viðfangsefni, bygging texta, málfar og birting. Farið verður í nokkur helstu einkenni texta sem samdir eru á íslensku og þátttakendur þjálfaðir í að semja stutta texta, t.d. tölvupósta, efni á innri vefi, heimasíður og fréttabréf.“
Nánari upplýsingar og skráning á vefsíðu EHÍ

Norræn ráðstefna um eftirlit í heilbrigðis- og félagsþjónustu
2017-09-27 - 2017-09-28 | Harpa, Heimilisfang:, Reykjavík, 101
„Hvernig bætum við öryggi sjúklinga og notenda þjónustunnar?“ er yfirskrift ráðstefnu sem Embætti landlæknis heldur í Hörpu dagana 27. – 29. september næstkomandi. Um er að ræða ráðstefnu Norrænna eftirlitsstofnana sem hafa eftirlit með þeim sem veita heilbrigðis- og félagsþjónustu. Reiknað er með að á annað hundrað þátttakendur frá öllum Norðurlöndunum sæki ráðstefnuna.
Fjallað verður um hlutverk og vinnulag eftirlitsstofnana og hvernig því sé best háttað til þess að auka öryggi þeirra sem nota þjónustuna. Óhætt er að fullyrða að dagskráin er ekki aðeins gagnleg þeim sem sinna eftirlitsstarfi heldur einnig þeim sem veita heilbrigðis- og félagsþjónustu.
Embætti landlæknis hvetur þá sem vinna að gæðum og öryggi heilbrigðis- og félagsþjónustunnar að skrá sig á ráðstefnuna.
Skráning er á vefsíðunni nordisktillsynskonferens.is og þar er einnig að finna dagskrá ráðstefnunnar.
Auglýsing fyrir ráðstefnuna

Geislafræðingur - Akureyri
2017-09-25 - 2017-10-16
Geislafræðingur á myndgreiningadeild Sjúkrahússins á Akureyri
Geislafræðingur
Myndgreiningadeild Sjúkrahússins á Akureyri óskar eftir geislafræðingi.
Um er að ræða 100% starfshlutfall í dagvinnu auk bakvaktarskyldu um 2-4 daga í mánuði.
Staðan veitist frá 1. nóvember 2017 eða skv. samkomulagi.
Myndgreiningadeildin er einn fjölbreyttasti vinnustaður sinnar tegundar á landinu, með öflugan rannsóknabúnað. Á deildinni eru m.a. framkvæmdar röntgen-, tölvusneiðmynda-, segulóm-, beinþéttni-, brjósta- og skyggnirannsóknir. Deildin er mjög vel tækjum búin og góður húsakostur.
Næsti yfirmaður er Elvar Örn Birgisson, forstöðugeislafræðingur.
Helstu verkefni og ábyrgð
Í starfinu felst ábyrgð á öllum almennum verkefnum geislafræðinga samkvæmt lögum og reglugerðum. Einnig að unnið sé samkvæmt markmiðum deildarinnar og stofnunarinnar.
Hæfnikröfur
Umsækjandi skal hafa fullgilt BSc próf í geislafræði.
Lögð er áhersla á frumkvæði, sjálfstæð vinnubrögð, jákvæðni og hæfileika í samskiptum og samvinnu.
Frekari upplýsingar um starfið
Laun samkvæmt gildandi kjarasamningi sem fjármála- og efnahagsráðherra og Félag geislafræðinga hafa gert.
Umsóknum skal skilað rafrænt á vef sjúkrahússins www.sak.is
Umsóknum skulu fylgja ítarlegar upplýsingar um nám og starfsferil ásamt prófskírteinum og starfsleyfi.
Öllum umsóknum verður svarað þegar ákvörðun um ráðningu hefur verið tekin.
Gildi Sjúkrahússins á Akureyri eru: ÖRYGGI SAMVINNA FRAMSÆKNI.
Við ráðningar í störf er tekið mið af jafnréttisstefnu sjúkrahússins, sem er reyklaus vinnustaður.
Sjúkrahúsið á Akureyri hefur hlotið alþjóðlega gæðavottun á starfsemi sinni.
Starfshlutfall er 100 %
Umsóknarfrestur er til og með 16.10.2017
Nánari upplýsingar veitir
Elvar Örn Birgisson- elvar@sak.is – 8955646
Hulda Sigríður Ringsted- huldari@sak.is – 4630100

Geislafræðingur - Þjónustumiðstöð rannsóknaverkefna
2017-09-21 - 2017-10-06 | Turninn Smáratorg 3, Smáratorg 3, Kópavogi, 201, Iceland
Þjónustumiðstöð rannsóknaverkefna leitar að geislafræðingi til starfa við rannsóknir.
Helstu verkefni snúa að framkvæmd á klínískum hluta erfðafræðirannsókna s.s.

Framkvæmd beinþéttnimælinga
Heilsufarsmælingar
Viðtöl og upplýsingagjöf til þátttakanda

Umsóknir skulu berast á netfangið atvinna@rannsokn.is fyrir 9.október 2017.

Málþing: Álag á starfsfólki í heilbrigðisþjónustu
2017-09-07
Áhugavert málþing um heilsu og forvarnir, þar sem streita og álag á starfsfólk heilbrigðisþjónustu er í brennidepli.
Fyrri hluta dags eru í boði vandaðir fyrirlestrar og seinnipartinn geta þátttakendur valið um fjórar áhugaverðar málstofur.
Nánari upplýsingar og skráning eru á vefsíðu Forvarna.

Fyrirlestur: Too much medical radiation? ICRP and radiological protection in the medical field
2017-09-06 16:15 - 18:00 | Veröld – Hús Vigdísar, Brynjólfsgata 1, Reykjavík, 107, Iceland
Allir sem tengjast læknisfræðilegri notkun geislunar eru hvattir til að mæta á fyrirlestur sem haldinn er í samvinnu Geislavarna ríkisins, Námsbrautar í geislafræði við Háskóla Íslands, Félags íslenskra röntgenlækna og Félags geislafræðinga.
Fyrirlesari er Christopher Clement, vísindaritari Alþjóða geislavarnaráðsins, ICRP.
Kastljósinu verður beint að ráðleggingum ICRP um geislavarnir sjúklinga og heilbrigði starfsfólks, með sérstakri áherslu á réttlætingu notkunar, leiðbeiningar fyrir heilbrigðisstarfsfólk og upplýsingar fyrir almenning.
Fyrirlesturinn er haldinn miðvikudaginn 6. september í Veröld – Húsi Vigdísar, stofu VHV-023.
Fyrirlesturinn hefst klukkan 16:45 en frá klukkan 16:15 verða veitingar á staðnum í boði Félags íslenskra röntgenlækna og Félags geislafræðinga.
Forsvarsmenn viðburðarins vonast til að sjá sem flesta sem tengjast læknisfræðilegri notkun geislunar og að fólk noti tækifærið til þess að hittast og spjalla áður en fyrirlesturinn hefst.
Fyrirlesturinn er ókeypis og öllum opinn en til þess að hægt sé að áætla magn veitinga er fólk beðið að skrá þátttöku á vefsíðu Geislavarna ríkisins

Hádegisfundur: Fagmennska í íslenskum vefbransa
2017-08-30 12:00 - 14:00 | Grand Hótel, Sigtún 38, Reykjavík, 105, Iceland
Flest ef ekki öll fyrirtæki og stofnanir eiga sér vefsíðu og einn eða fleiri á staðnum koma að umsjón efnis eða annars á einhvern hátt. Þess vegna á umfjöllunarefni fyrsta hádegisfundar haustsins hjá SKÝ erindi við marga, enda fundurinn auglýstur fyrir alla sem koma að vefverkefnum á einhvern hátt.
Fundurinn er haldinn miðvikudaginn 30. ágúst 2017, klukkan 12 – 14, í Gullteig á Grand Hótel
Úr kynningartexta fundarins:
„Þegar lagt er í vinnu við að setja upp vefi eða vefverkefni þurfa yfirleitt margir aðilar að koma að: vefstofur (hönnuðir, forritarar), kerfisdeildir, auglýsingastofur, ábyrgðaraðilar innan fyrirtækja/stofnana, samráðshópar, hagsmunaaðilar, stjórnendur, og svo framvegis.
Hversu mikil fagmennska er í íslenska vefgeiranum? Hvernig gengur verkefnastjórum að fá alla aðila til að vinna að sameiginlegu markmiði? Hvað þurfa fyrirtæki og stofnanir að gera til að vefur hámarki þjónustu, upplýsingagjöf, sölu eða virði vörumerkis?“
Nánari upplýsingar og skráning á vefsíðu SKÝ.

Námskeiðstilboð EHÍ til geislafræðinga
2017-08-28 - 2017-11-03
Nokkur námskeið hjá Endurmenntun HÍ eru á sértilboði til félagsmanna í Félagi geislafræðinga haustið 2017. Gefinn er 15% afsláttur af námskeiðsverði en félagsmenn þurfa að muna að skrá í athugasemdareit við skráningu að þeir séu í félaginu.
Sjá auglýsingu…
.

Geislafræðingur - Sjúkrahúsið á Akureyri
2017-08-25 - 2017-09-11 | SAk, Sjúkrahúsið á Akureyri, Akureyri, 600, Iceland
Myndgreiningardeild Sjúkrahússins á Akureyri óskar eftir geislafræðingi.
Um er að ræða 100% starfshlutfall í dagvinnu auk bakvaktarskyldu um 2-4 daga í mánuði.
Staðan veitist frá 1. október 2017 eða skv. samkomulagi.
Myndgreiningardeildin er einn fjölbreyttasti vinnustaður sinnar tegundar á landinu, með öflugan rannsóknabúnað. Á deildinni eru m.a. framkvæmdar röntgen-, tölvusneiðmynda-, segulóm-, beinþéttni-, brjósta- og skyggnirannsóknir. Deildin er mjög vel tækjum búin og góður húsakostur.
Næsti yfirmaður er Elvar Örn Birgisson, forstöðugeislafræðingur.
Lögð er áhersla á frumkvæði, sjálfstæð vinnubrögð, jákvæðni og hæfileika í samskiptum og samvinnu.
Nánari upplýsingar eru á Starfatorgi…

Námskeið: Akademísk vinnubrögð
2017-08-09 - 2017-08-17
Til dæmis fyrir myndgreiningarfólk sem ætlar að drífa sig í meira nám… master, doktor o.s.fr.
Úr kynningartexta námskeiðsins:
„Á námskeiðinu er fjallað um:
• Uppbyggingu og frágang ritgerða, framsöguerinda og rannsóknarverkefna.
• Málfar og stíl.
• APA kerfið við heimildanotkun og tilvísanir og glósu- og námstækni.
• Flutning talaðs máls.
• Gagnrýna hugsun og rökvísa framsetningu.
Fyrir hverja:
Námskeiðið er ætlað fólki sem er að hefja háskólanám eða taka upp þráðinn eftir námshlé.“
Nánari upplýsingar og skráning á vefsíðu EHÍ
